Generalul Oleksandr Sîrskî, comandantul forțelor armate ucrainene, a declarat vineri într-un interviu acordat Ukrinform că orice încercare a armatei ruse de a cuceri orașul Harkov ar fi "fatală" pentru forțele Moscovei, notează The Kyiv Independent.
Harkov, al doilea oraș ca mărime din Ucraina, situat la puțin peste 30 de kilometri sud de granița cu Rusia, a fost în ultima vreme ținta unor lovituri cu rachete, drone și bombe aeriene rusești.
O sursă apropiată Kremlinului consideră că Putin printre "obiective mai realiste" se numără capturarea Harkovului și apoi încheierea treptată a "operațiunii militare speciale".
Putin a declarat public că trebuie creată o "zonă tampon" în jurul Belgorodului pentru a opri atacurile asupra regiunii, care se învecinează cu regiunea ucraineană Harkov.
Surse din rândul "elitelor rusești" au declarat pentru Meduza că oficiali militari de rang înalt sunt încrezători în capacitatea lor de a cuceri Harkovul, dar consideră că ar putea fi "dificil" să avanseze mai departe pe teritoriul ucrainean.
Ucrainenii construiesc linii de fortificaţii
Într-un interviu acordat agenției ucrainene de presă Ukrinform, Sîrskî a declarat că un astfel de atac nu poate fi exclus și că forțele armate ucrainene "iau toate măsurile pentru a răspunde în mod adecvat la o astfel de posibilitate".
"Astăzi, facem lucrări pe scară largă de fortificare a teritoriilor și pozițiilor, instalăm un sistem complex de bariere", a spus generalul ucrainean.
Unele dintre cele mai mari victorii ale Ucrainei în invazia pe scară largă a Rusiei au fost supravegheate de Sîrski.
El este cel care a comandat ofensiva-fulger din regiunea Harkov care a dus la prăbușirea catastrofală a frontului rusesc din nord-estul Ucrainei în luna septembrie 2022, după ce la începutul războiului a fost comandantul forțelor de apărare ale Kievului.
Avertismentul dat de "Leopardul zăpezilor"
Făcând referire la eliberarea unor părți din regiunea Harkov în 2022, după șapte luni de ocupație rusă, Sîrski a declarat că forțele armate ucrainene aveau deja experiență în operațiunile militare din regiune, care au provocat "prăbușirea pe scară largă a frontului rusesc".
"Dacă rușii vor merge din nou acolo, Harkov va deveni un oraș fatal pentru ei", a adăugat el.
Generalul a mai declarat că, în ciuda faptului că trupele Kievului sunt depășite ca număr și armament, utilizarea de către Ucraina a dronelor și a artileriei de înaltă precizie înseamnă că trupele rusești "nu se pot simți niciodată în siguranță", chiar și departe de linia frontului.
Comandantul forțelor armate ucrainene a recunoscut, de asemenea, că situația pe front este în continuare "foarte dificilă", precizând că forțele Moscovei continuă să atace în masă și că, în ultima vreme, a sporit semnificativ utilizarea atacurilor aeriene și a bombelor ghidate care "distrug pozițiile ucrainene".
Rușii, în avantaj
Sîrskî a mai spus că forțele rusești se bucură în prezent de un avantaj în ceea ce privește muniția de aproximativ 6 la 1, adăugând că Ucraina este ajutată de muniția de înaltă precizie.
"Artileriștii noștri folosesc muniție de înaltă precizie pentru a distruge concentrațiile inamice chiar și la zeci de kilometri de linia frontului", a adăugat el.
Sîrskî a devenit șeful forțelor terestre ale Ucrainei în 2019. El a comandat anterior trupele ucrainene care luptau împotriva trupelor pro-ruse în regiunile de est Donețk și Lugansk, care lupte care au început în 2014, iar generalul a primit indicativul "Leopardul zăpezilor". A fost numit în fruntea armatei în urmă cu o lună.
El mai a declarat vineri pentru presa ucraineană că numărul de soldați necesari pe front "a fost redus semnificativ" după ce au fost revizuite resursele, relatază Reuters.
În decembrie, președintele Volodimir Zelenski a declarat că armata a propus mobilizarea a încă 500.000 de soldați.